Hurtigst opladning for pengene – her er top 20

Der er mange måder at regne elbiler på. Rækkevidde er den klassiske. Pris er den brutale. Men hvis du ofte kører langt, er der et andet tal, der kan være mindst lige så vigtigt: hvor hurtigt bilen kan fylde kilometer på batteriet igen.

For en elbil med lang rækkevidde er ikke nødvendigvis en god langtursbil, hvis den bruger for lang tid ved lynladeren. Derfor har vi regnet på, hvilke elbiler der giver mest ladehastighed for pengene. Altså: Hvor mange kroner betaler du for hver kilometer i timen, bilen teoretisk kan lade med? Jo lavere tallet er, desto mere ladehastighed får du for pengene.

Xpeng smadrer feltet

Øverst på listen finder vi Xpeng G6 RWD Standard Edition. Den koster 299.995 kroner og har en opgivet ladehastighed på 1.330 kilometer i timen. Det giver en pris på blot 225,56 kroner pr. km/t. Det er voldsomt skarpt.

Xpeng G6.

Endnu mere markant er det, at Xpeng ikke bare snupper førstepladsen. Mærket tager de tre øverste placeringer. På andenpladsen ligger nemlig Xpeng G6 RWD Long Range, der lader med op til 1.520 kilometer i timen og koster 349.995 kroner. Det giver 230,26 kroner pr. km/t.

Tredjepladsen går til Xpeng P7+ RWD Long Range, som med 1.550 kilometer i timen faktisk er hurtigst i toppen, men også en anelse dyrere. Den ender på 232,25 kroner pr. km/t. Med andre ord: Hvis du går benhårdt efter hurtig opladning for færrest penge, er Xpeng svært at komme udenom lige nu.

I øvrigt er Xpeng G9 RWD Long Range den absolut hurtigste model til opladning. Den lader med op til 1.680 kilometer i timen. Men bilens pris gør, at den ikke sniger sig ind på top 20.

Hyundai er stadig lynlade-kongen blandt de kendte

Kineserne fylder meget i toppen, men Hyundai holder stadig fast i sin position som et af de stærkeste mærker, når det gælder lynladning. Hyundai Ioniq 6 Long Range lander på en femteplads med 1.340 kilometer i timen og en pris på 329.995 kroner. Det giver 246,26 kroner pr. km/t.

Den nye Hyundai Ioniq 6.

Det er næsten identisk med Zeekr 7GT Core RWD, som ligger lige foran med 246,14 kroner pr. km/t.

Længere nede finder vi også Hyundai Ioniq 5 Long Range, der med 1.110 kilometer i timen og en pris på 304.995 kroner lander på 274,77 kroner pr. km/t. Det gør Hyundai til det bedste bud i toppen, hvis man vil have ekstremt hurtig opladning, men samtidig foretrækker et mere etableret mærke på det danske marked.

Zeekr blander sig for alvor

Zeekr er stadig et nyt navn for mange danskere, men på ladeøkonomi ser mærket stærkt ud. Zeekr 7GT Core RWD lander på fjerdepladsen, mens Zeekr 7GT Long Range RWD tager ottendepladsen. Også Zeekr 7X Core Edition RWD blander sig i top 10.

Det fortæller noget om, hvor markedet bevæger sig hen. Hurtig opladning er ikke længere kun noget, der er forbeholdt dyre premiumbiler. Flere af de nye kinesiske mærker bruger netop ladehastighed som et våben i kampen om de danske elbilkunder. Og regnestykket er svært at ignorere.

Mercedes er hurtig – men dyrere pr. lade-kilometer

Mercedes-Benz CLA dukker også op på listen, men længere nede end Xpeng, Zeekr og Hyundai. Mercedes-Benz CLA Shooting Brake 250+ lader med 1.480 kilometer i timen og lander på 290,50 kroner pr. km/t. Den almindelige CLA 250+ klarer 1.360 kilometer i timen og ender på 308,75 kroner pr. km/t.

Det er stadig stærkt. Men fordi bilerne koster over 400.000 kroner, bliver ladehastigheden dyrere pr. krone end hos de skarpeste kinesiske konkurrenter. Her betaler man ikke kun for lynladning. Man betaler også for komfort, brand, kabine, støjniveau og den samlede Mercedes-pakke.

De populære biler halter bagefter

Ser man på nogle af de mest populære elbiler i Danmark i 2025, bliver forskellen tydelig. Det er ikke nødvendigvis de biler, danskerne køber flest af, der giver mest ladehastighed for pengene.

Her klarer Tesla Model Y Long Range Baghjulstræk sig bedst blandt de populære modeller med 462,01 kroner pr. km/t. Men den er stadig langt fra Xpeng G6 RWD Standard Edition, der ligger på 225,56 kroner pr. km/t.

Det betyder ikke, at Model Y er et dårligt køb. Den er rummelig, effektiv, velkendt og har adgang til et stærkt ladenetværk. Men målt på ren ladehastighed for pengene bliver den slået klart af flere af de nyere kinesiske modeller.

Tesla Model Y.

Endnu tydeligere bliver forskellen hos Volkswagen, Skoda og Audi. Volkswagen ID.4 Move, Skoda Enyaq 85 og Volkswagen ID.3 58 kWh ligger alle omkring 509 til 515 kroner pr. km/t. Audi Q4 e-tron Performance ender helt oppe på 619,03 kroner pr. km/t. Det er næsten tre gange så dyrt pr. km/t som den billigste Xpeng på listen.

Hurtig opladning er ikke alt

Denne opgørelse handler kun om ét parameter: ladehastighed i forhold til pris. Den fortæller ikke, hvor god bilen er at køre i, hvor meget plads der er, hvor godt softwaren fungerer, hvor stabil ladekurven er i praksis, eller hvor effektiv bilen er ved motorvejshastighed.

For der er forskel på en høj maksimal ladehastighed og en god ladeoplevelse i virkeligheden.

En bil kan godt have et højt tal på papiret, men falde hurtigt i ladeeffekt, hvis batteriet ikke er varmt nok, hvis ladestanderen ikke leverer optimalt, eller hvis bilen kun holder den høje ladehastighed i kort tid. Derfor skal tallene bruges som et pejlemærke – ikke som den eneste sandhed.

Hurtigst opladning for pengene – her er top 20