Nu kommer Xpeng G6 til Danmark

Xpeng meddeler i dag, at den mellemstore SUV coupé G6 lanceres i Danmark. Bilen er en direkte konkurrent til den svært populære Tesla Model Y og skal lokke kunderne over på den anden side af hegnet med høj ydeevne og stor komfort.

Lige som søsterbilen G9 er Xpeng G6 er baseret på en 800 volt teknologi, der åbner op for rigtig hurtig opladning. Den maksimale ladeeffekt er på 280 kW, og opladning fra 10 til 80 procent burde være muligt på mindre end 20 minutter.

Bilen vil kunne købes med to forskellige batteristørrelser. Et LFP-batteri på 66 kWh der giver G6 en rækkevidde på op til 435 kilometer. Samt et NCM-batteri på 87,5 kWh, der giver en rækkevidde på op til 570 kilometer.

Standardudgaven med det mindste batteri er udstyret med en 190 kW motor (258 hk) og har baghjulstræk. Udgaven med det større batteri får en 210 kW motor (286 hk) med baghjulstræk. Udgaven med det største batteri fås også i en firehjulstrukken Performance-udgave med en samlet motorydelse på 350 kW (476 heste).

Xpeng har valgt at alle tre udgaver fødes med samme udstyr. Eneste mulighed for ekstraudstyr er elektrisk anhængertræk (op til 1,5 ton) og et udvalg af farver på bilen.

“Alle varianter af G6 har 20-tommer alufælge med Michelin dæk, et stort panoramaglastag, multi-justerbare, opvarmede og læderbetrukne sæder, ventilerede forsæder, et opvarmet rat, 4 USB-porte, to 50W trådløse opladningspunkter til smartphones og et 960W lydsystem med 18 højttalere. Derudover er alle assistentsystemer standard og de 12 kameraer, 12 ultralydsensorer og 5 radarer er med til at øge sikkerheden både i og udenfor bilen,” skriver Xpeng.

Xpeng G6 | Standard Range | Long Range | Performance
Batterikapacitet | 66 kWh (LFP) | 87,5 kWh (NCM) | 87,5 kWh (NCM)
Rækkevidde (WLTP) | 435 km | 570 km | 550 km
Motor | 190 kW / 258 hk | 210 kW / 286 hk | 350 kW / 476 hk
Moment | 440 Nm | 440 Nm | 660 Nm
Ladeeffekt (AC/DC) | 11 kW / | 11 kW / 280 kW | 11 kW / 280 kW
Træk (ekstraudstyr) | 1.500 kilo | 1.500 kilo | 1.500 kilo
Pris | Endnu ikke fastsat | Endnu ikke fastsat | Endnu ikke fastsat

Akselafstanden er 2,89 meter, og Xpeng lover et interiør med masser af benplads og frihøjde. Bagagerummet rummer 571 liter. For at forbedre ydeevnen om vinteren og maksimere rækkevidden er en varmepumpe også standard. Det er også muligt at bruge G6 til at forsyne andre enheder med strøm (V2L).

Foran føreren er et 10,2 tommer førerdisplay, og infotainmentsystemet har en central 14,96 tommer berøringsskærm.

G6 kan bestilles fra maj og vil være tilgængelig i de danske Xpeng Showrooms i tredje kvartal. Bilen leveres med 7-års / 160.000 km garanti. Yderligere information om priser og specifikationer følger sidst på måneden, lover Xpeng.

Klik for at forstørre.

Nu kommer Xpeng G6 til Danmark