Xpeng sænker leasingpriserne på G6 og G9

Går du rundt og drømmer om en af Danmarks hurtigst ladende elbiler, er det lige blevet lidt billigere sat lease den. Xpeng har nemlig sat priserne ned på privatleasing af både G6 og G9. Således kan man nu lease Standardrange-udgaven af G6 for 4.495 kroner om måneden. Og det er vel at mærke med 15.000 årlige kilometer.

Også den store SUV G9 er blevet billigere at lease – og her er tilbudet faktisk endnu bedre, idet de samlede omkostninger under den treårige leasingperiode næsten er nede på 50 procent. Det kræver dog en udbetaling på 34.995 kroner.

Lynopladning som lokkemiddel

Xpeng satser tungt på sin opladningsteknologi som salgsargument. G6 og G9 er blandt Danmarks hurtigst opladende elbiler – og med de nye 5C LFP-batterier lover producenten, at man kan gå fra 10 til 80 procent på blot 12 minutter.

Til sammenligning tager det dobbelte tid i mange konkurrenter som Tesla Model Y og Kia EV6.

Ifølge Xpeng kan G9 nu lade med op til 525 kW, mens G6 topper ved 451 kW – tal, der i praksis afhænger af, om ladestanderen overhovedet kan levere den effekt.

Udstyr i top – og priserne følger med

Både G6 og G9 er proppet med udstyr, men især G9 får fuld plade som standard: anhængertræk, Dynaudio-lyd, Nappa-læder, massage i alle fire sæder og panoramaglastag. Der er altså ikke mange tilvalg, men prisen i den tunge ende af leasingmarkedet vidner om, at “alt inkluderet” stadig koster.

Den mindre G6 har fået et synligt facelift med gennemgående lysstribe, ny diffuser og farven Stellar Purple – en metallisk lilla lak, der skal lokke de mere modige købere. Kabinen har også fået et løft med nye materialer, digitalt bakspejl og – i de dyrere versioner – massage i forsæderne.

Ikke helt skarpe nok

Selv med de nye satser placerer G6 og G9 sig fortsat i den dyre ende, og alene udbetalingen vil for mange være en stopklods. Man skal desuden betale mellem 50 og 59 procent af bilens kontantpris i leasingperioden – og det er væsentlig mere end de 45 procent, vi synes det skal ned på, hvis det skal være en skarp pris.

Til gengæld får man to af markedets mest teknologisk avancerede elbiler – og en opladningshastighed, der sætter ny standard.

Model | Udbetaling | Pris/mnd. | Samlede omk.* | Kontantpris | Procent **
G6 RWD Standard Range | 14.995. kr. | 4.495 kr. | 176.815 kr. | 299.900 kr. | 59 %
G6 RWD Long Range | 14.995. kr. | 4.995 kr. | 194.815 kr. | 349.900 kr. | 56 %
G6 AWD Performance | 14.995. kr. | 5.495 kr. | 212.815 kr. | 379.900 kr. | 56 %
| | | | |
G9 RWD Standard Range | 34.995 kr. | 5.995 kr. | 250.815 kr. | 499.900 kr. | 50 %
G9 RWD Long Range | 34.995 kr. | 7.495 kr. | 304.815 kr. | 579.900 kr. | 53 %
G9 AWD Performance | 34.995 kr. | 8.095 kr. | 326.415 kr. | 629.900 kr. | 52 %

* Over leasingperiode på tre år (36 måneder).
** Leasingomkostninger kontra kontantpris.

Xpeng sænker leasingpriserne på G6 og G9