Xpeng sænker prisen på G6

Kinesiske Xpeng har barberet prisen på Model Y-konkurrenten G6 ned til 299.900 kroner. Der er 40.000 kroner mindre end prisen, da den kom til Danmark i august sidste år. Samtidig får købere af den større G9 en omfattende luksuspakke uden merpris.

Xpeng G6 har på seks måneder fundet vej til over 1.500 danske kunder. Med den nye prissætning bliver den endnu mere konkurrencedygtig uden at gå på kompromis med udstyret. Alle versioner af Xpeng G6 får et prisfald på mellem 30.000 og 40.000 kroner, hvilket gør det lettere for nye kunder at komme bag rattet i den populære el-SUV.

Her er en oversigt over de nye priser:

Xpeng G6 | WLTP-rækkevidde | Førpris | Ny pris | Besparelse
RWD Standard Range | 435 km | 339.900 kr. | 299.900 kr. | 40.000 kr.
RWD Long Range | 570 km | 369.900 kr. | 339.900 kr. | 30.000 kr.
AWD Performance | 550 km | 399.900 kr. | 369.900 kr. | 30.000 kr.

Prisnedsættelserne gælder dog kun for lagerbiler – og kun indtil 31. marts 2025.

Som det ofte er kotume med kinesiske biler er Xpeng G6 rigt udstyret. Det eneste, der ikke er standardudstyr er anhængertræk, der har en merpris på 8.9000 kroner. I øvrigt må den have 1.500 kilo på krogen. Standardudstyret tæller blandt andet:

20-tommer alufælge med Michelin-dæk.

Panoramaglastag.

Fire sæder med varme og ventilation.

Ratvarme.

To 50W trådløse mobilopladere med køling.

10,2-tommer instrumentpanel og 14,96-tommer centralskærm.

960W XOpera lydsystem med 18 højttalere.

XPilot 2.5 førerassistance (ADAS).

Adaptiv fartpilot & vognbanecentrering.

Automatisk parkeringsassistent (bås-, skrå- og parallelparkering).

5 radarer, 12 ultralydssensorer & 12 kameraer og dertilhørende 360-graders kameravisning.

Xpeng G9 får udstyr uden ekstra omkostninger

Den større Xpeng G9, som allerede har fundet vej til 1.964 danske bilejere, får nu et ekstra løft. I stedet for et prisfald tilbyder Xpeng en Premium Komfort- og Lydpakke uden merpris. Pakken, der normalt koster 47.984 kroner, giver en markant opgradering af både komfort og lyd.

Pakken indeholder blandt andet:

Komfortsæder i nappalæder med integrerede højttalere.

Dynaudio Confidence Sound System med 22 højttalere og 2.150 W.

Dolby Atmos for en 360° lydoplevelse.

Massagefunktion med seks programmer på fire sæder.

Elektrisk længdejustering af både for- og bagsæder.

Priserne på XPENG G9 forbliver uændrede:

G9 Performance: 629.900 kr.

G9 Standard Range: 499.900 kr.

G9 Long Range: 579.900 kr.

Xpeng sænker prisen på G6