Her er de danske priser på Xpeng G6

Kinesiske Xpeng har her til morgen offentliggjort de danske priser på Xpeng G6, der er en direkte konkurrent til Tesla Model Y. Ikke overraskende er priserne da også i samme boldgade, blot en anelse billigere.

Således kan indstigningsmodellen af G6 fås for 339.900 kroner – 20.000 kroner billigere end den billigste Model Y. Rækkevidden på G6 er en anelse kortere (435 km kontra 455 km) en på Model Y. Til gengæld er G6 spækket med elektronisk isenkram.

Bilen har 800-volts lynladning med en maksimal ladeeffekt på (op til) 280 kW, der skal sikre en ladetid fra 10-80 procent på under 20 minutter. Der er også varme i alle fire sæder som standard, ligesom forsæderne er ventilerede.

“Alle varianter af G6 har 20-tommer alufælge med Michelin dæk, et stort panoramaglastag, multi-justerbare, opvarmede og læderbetrukne sæder, ventilerede forsæder, et opvarmet rat, 4 USB-porte, to 50W trådløse opladningspunkter til smartphones og et 960W lydsystem med 18 højttalere. Derudover er alle assistentsystemer standard og de 12 kameraer, 12 ultralydsensorer og 5 radarer er med til at øge sikkerheden både i og udenfor bilen,” skriver Xpeng.

Xpeng G6

Standard Range

Long Range

Performance

Batterikapacitet | 66 kWh (LFP) | 87,5 kWh (NCM) | 87,5 kWh (NCM)
Rækkevidde (WLTP) | 435 km | 570 km | 550 km
Motor | 190 kW / 258 hk | 210 kW / 286 hk | 350 kW / 476 hk
Moment | 440 Nm | 440 Nm | 660 Nm
Acceleration 0-100 km/t | 6,9 sek. | 6,7 sek. | 4,1 sek.
Ladeeffekt (AC/DC) | 11 kW / 215 kW | 11 kW / 280 kW | 11 kW / 280 kW
Træk (ekstraudstyr) | 1.500 kilo | 1.500 kilo | 1.500 kilo
Pris | 339.900 kr. | 369.900 kr. | 399.900 kr.

Priser er hentet den 2. maj 2024.

Der er faktisk kun to tilvalg, som koster ekstra til en Xpeng G6.

Anhængertræk: 8.900 kr. (kan trække op til 1.500 kg).

Farvetillæg: 8.000 kr. Standardfarven er hvid metallak, mens sort, grå, sølv og orange koster ekstra.

Xpeng G6 kan også privatleases for følgende priser:

G6 Standard Range: 3.995 kr. / md.

G6 Long Range:  4.295 kr. / md.

G6 Performance: 4.645 kr. / md.

Uanset hvilken variant man vælger, så er førstegangsydelsen 14.995 kr. med en løbetid på 36 måneder og 15.000 km pr. år. For hver 5.000 km ekstra tilføjet om året koster det 400 kr. ekstra i månedlig ydelse.

Xpeng G6 kan bestilles fra og med i dag. De første biler forventes at være i Danmark i slutningen af juli, hvor kunder kan komme ud og prøvekøre bilen. Det forventes, at de første modeller leveres til kunder i løbet af august.

Her er de danske priser på Xpeng G6